Constructorul japonez Nissan a anunţat joi parafarea unui angajament cu Formula E, pentru monoposturile de generaţia a patra (GEN4), valabil pentru perioada 2026-2030, informează L'Equipe, potrivit Agerpres.
Profitând de e-Prix-ul de la Tokyo, care va avea loc sâmbătă, Nissan a organizat o conferinţă de presă în cursul căreia reprezentanţii echipei nipone au semnat documentul oficial de înregistrare în Campionatul Mondial FIA de Formula E pentru sezoanele 13 (2026/2027) şi până la 16 (2029/2030), împreună cu directorul FIA, Marek Nawarecki, şi cu directorul executiv al Formulei E, Jeff Dodds.
Acordul istoric consfinţeşte un parteneriat pe termen lung care vizează promovarea tehnologiei curselor electrice şi subliniază devotamentul Formulei E, Nissan şi FIA de a depăşi graniţele mobilităţii electrice şi inovaţiei pe scena mondială, potrivit unui comunicat.
Producătorul nipon devine astfel primul dintre participanţii la Campionatul Mondial al monoposturilor electrice care îşi oficializează angajamentul pentru următorul capitol al Formulei E, GEN4, care va marca "o nouă eră a îndemânării în cursele electrice, oferind progrese de neegalat în ceea ce priveşte eficienţa energetică, performanţa în curse şi inovaţiile în materie de siguranţă", conform site-ului Fiaformulae.com